钦定古今图书集成/理学汇编/学行典/第226卷 > 《孝子墓记》田译
## 钦定古今图书集成/理学汇编/学行典/第226卷 > 《孝子墓记》田译

“事有关于伦纪，无闲古今，要可以兴教化，励风俗，则
长民者尤宜究心焉。此民彝所由以立也。”湘潭陈孝
子道周之母墓，著之经图旧矣。按《长沙志》：“道周少孤，
事母至孝，常日进盥及馈必拜，礼无违者。家贫，竭力
奉甘旨，侍膳未彻，不敢退，非有他故，终日不离侧。母
亡，旦暮哭泣，哀毁骨立。葬县郭西北庐墓所，常自作
《甃墓砖》，胼胝涂足，日成五甓籍，以任号泣。进之已拜
而退，以是为常也。邑人往观者日以百数，无不陨涕。”
如是历四年，而冢乃成，高三丈。墓成而道周继亡。予
尝读斯志，叹其能为人所难，但恨不一登其冢。后除
广西佥宪，道经湘潭，过而求之，则已为侧近豪民攘
夺侵毁，墓砖零落，鞠为荆棘，无复古迹。抚之慨然曰：
“夫孰无父母乎？彼其有仁心者，宜不至此。噫！是长民
者之责也。”近因便道，复过墓下，则墓门华表，匾揭岿
然，缭以周垣，严固邃深，无复向时樵牧踯躅于其上
矣。因访父老，咸曰：“乃者知州王奉议下车之初，首敦
教化，登丘览古，怜伤孝子之心，亟命夺故地而复之
旧，禁止侵犯，捐己俸”而封树表著之若是，至哉使君
之用心也。呜呼！圮废以来不知几何年，今也举废典
于久坠之馀，一新斯民之耳目，不惟有以慰幽壤贞
孝之念，即观感之闲，必将有油然动其良心者，岂曰小补之哉？